BRABRAND: Det er ikke for sjov, at beboerne i Skovgårdsparken er parat til at betale flytningen for naboer, der er førtidspensionister eller af andre grunde står uden for arbejdsmarkedet.

De kæmper for at undgå, at deres nyrenoverede boliger rives ned.

Siden 2016 har Skovgårdsparken stået på Transport- Bygnings- og Boligministeriets ghettoliste. Står den også på listen i 2020, får Skovgårdsparken stemplet "hård ghetto".

Og så kan Brabrand Boligforening, som Skovgårdsparken er en afdeling af, godt ringe efter en bulldozer.

For i hårde ghettoområder skal andelen af almene familieboliger inden 2030 ned på højst 40 procent.

Skovgårdsparken blev for fem år siden renoveret for 355 millioner kr.

- Så lige nu står vi overfor en trussel om, at vi må nedrive cirka halvdelen af en helt nyrenoveret afdeling, siger direktør i Brabrand Boligforening, Keld Laursen.